लापता युवती मामले में एएसआई से पूछताछ
जहाजगली की युवती की 19 दिन से गुमशुदगी को लेकर कोतवाली पुलिस ने रविवार को डीआईजी ऑफिस में पदस्थ एएसआई मनोज से दिनभर पूछताछ की। तीन अन्य युवक (आशीष ठाकुर, सागर सिंह व संदीप) को भी थाने में बैठाया।
युवती 15 फरवरी को बिना बताए घर से चली गई। खाराकुआं थाने में गुमशुदगी दर्ज है। बताया जा रहा है कि युवती ने डाबरीपीठा में रहने वाले युवक से प्रेम विवाह रचा लिया है। दोनों बालिग हैं। इंदौर में शादी का नोटरी शपथ पत्र बनवा कर थाने से लेकर एसपी तक को भेजा है। पुलिस इसको मानने के लिए तैयार नहीं है। कोतवाली टीआई कुलवंत जोशी का कहना है कि कोर्ट मैरेज के लिए नोटराइज्ड शपथ पत्र मान्य नहीं है।
एएसआई और तीनों युवकों ने की है मदद
टीआई जोशी का कहना है पुलिस दबाव में नहीं है। दरअसल, युवती जिस युवक के साथ गई है, एएसआई और तीनों युवक उसके दोस्त हैं। एएसआई ने इंदौर में तीनों की मदद के लिए संदीप से बात की थी, जबकि आशीष और सागर ने नोटराइज्ड शपथ पत्र पर बतौर गवाह हस्ताक्षर किए हैं। इसलिए चारों से पूछताछ कर शाम को चारों को छोड़ दिया। सोमवार सुबह फिर बुलाया है। मामले में कांग्रेस नेता से भी पूछताछ हो चुकी है। युवक का बड़ा भाई कांग्रेस नेता का करीबी है। सीएसपी सचिन शर्मा ने बताया खाराकुआं में बल की कमी के चलते केस की तफ्तीश कोतवाली से कराई जा रही है।
hin_Deva hin_Deva hin_Deva hin_Deva hin_Deva